मैथिली सिनेमाक इतिहासमे "डमरु उस्ताद" भरिसक पहिल फ़ीचर फ़िल्म होयत जेकि एक संग तीन भाषा (मैथिली, भोजपुरी आ नेपाली)मे बनायल गेल अछि। श्री राम जानकी फ़िल्म्स बैनरक अधीन बनल ई फ़िल्म मिथिला संस्कृति, माटि पानिसं ओतप्रोत अछि जाहिमे फ़िल्ममे मिथिला समाजक सब पक्षके समेटबाक एकटा सहज प्रयास कएल गेल अछि । परिवारिक फ़िल्म "सिन्दुरदान"क बाद, डीडी 1 सं21 बर्खसं जुड़ल स्थापित लेख़क आ निर्देशक निर्देशक अनूप कुमार जीक ई दोसर निर्देशन छी । सुन्नर ओ आकर्षक स्थान पर फ़िल्मायल गेल ई फ़िल्म पुरुष प्रधान समाजमे अबला नारीक दयनीय स्थिति, त्याग, बलिदान, दया, शक्ति, महत्व आदि पर आधारित अछि। विश्वसनीय सूत्रसं प्राप्त सूचनाक आधार पर "डमरु उस्ताद"क डुगडुग्गी (सिनेमा हॉलमे प्रदर्शन) फ़रबरी 2014में सुनाइ पड़त।
 फ़िल्मक कलाकारमे अनिल मिश्रा, नेहा श्री ("भंवर", "ठोर", "साजन चले ससुराल", "हमर सौतीन"क अभिनेत्री), शुभनारायण झा, कल्पना मिश्रा, विजय मिश्रा, मिस्टी सिंह ('खुरलुच्ची'क अभिनेत्री), मीना ("हमर सौतीन" आ "घोघमे चान्द"क अभिनेत्री), निलेश दीपक ("जंगला मंगला"क जंगला), संतोश झा ("छूटत नहिं प्रेमक रंग"क निर्देशक), स्नेहा ('सिन्दुरदान'क दोसर लीड अभिनेत्री) आदि प्रमुख छैथ। एहि फ़िल्ममें संगीत दय रहल छैथ लोकप्रिय गायक आ संगीतकार पवन नारायण ।
 "डमरु उस्ताद"मे अपन नीक अभिनयसं आह्लादित प्रसिद्ध रंगकर्मी आ अभिनेता शुभ नारायण झा कहैत छैथ " एहि फ़िल्ममे काज क' हमरा बड्ड संतुष्टि भेटल अछि। हमरे नहि, शेष सब कलाकार अपन अभिनय, कथानक, चरित्रसं बड्ड संतुष्ट छैथ । " फ़िल्मक सब कलाकार अपन अपन चरित्रसं यथोचित न्याय केने छैथ। फ़िल्मक मुख्य विषेषतामे सं एकटा अछि सर्वहारा मैथिल द्वारा बाजल जाय बला मैथिलीक उत्कृष्ट प्रयोग । एखन धरि बनल मैथिली फ़िल्ममे प्रयुक्त भाषा सं हटि एहि फ़िल्ममें एहन भाषाक प्रयोग कएल गेल अछि जेकि मध्य मिथिलाक बाहर बाजल जायत अछि जाहिके माध्यमसं मिथिला समाजके सब वर्गके प्राथमिकता दैत ओकरा जोड़बाक प्रशंसनीय प्रयास कएल गेल अछि।
 फ़िल्ममें अभिनयक अनुरुप ई बात कहयमे कोनो अतिश्योक्ति नहिं जे "डमरु उस्ताद" अनिल मिश्राकें एकटा माजल अभिनेताक रुपमे नव पहिचान देत। सावित्रीक भूमिकामे नेहा श्री बेजोर अछि। आशा कएल जा रहल अछि जे एहि फ़िल्मक सफ़ल प्रदर्शनसं मैथिली सिनेमाक नव रुप देखबाक भेटत। फ़िल्मसं जुरल सब लोकनिके बधाई आ शुभकामना !
 सामान्यतः मैथिली फ़िल्म सामाजिक ओ परिवारिक व्यवस्था पर आधारित होयत अछि । समाजक मुख्य विषय वस्तुके धेयानमे राखल जायत अछि। जाति-पाति, दहेज प्रथा आदि पर कतेक रास फ़िल्मक निर्माण भ' चुकल अछि। मुदा श्री रमानाथ झा एकटा एहन एक्स्पेरिमेन्टल फ़िल्म ल' कय आबि रहल छैथ जेकि सत्य घटना पर आधारित अछि। एखन धरि बनल मैथिली फ़िल्मक कथा-वस्तुसं पूर्णतः फ़राक विषय-वस्तु पर बनल एकटा रोमांचक मर्डर मिस्ट्री !
 साईचरण इन्टरटेनमेन्टक बैनरक अधीन बनल मैथिली फ़िल्म " हाफ़ मर्डर" केर निर्माता- निर्देशक छैथ युवा रंगकर्मी श्री रमानाथ झा । कृष्णा मिश्रा, निशा झा, नवीन चौधरी, आरएन झा आदि अभिनित एहि फ़िल्ममें संगीत द' रहल छैथ नामी गायक संगीतकार सुनील पवन ।
 "हाफ़ मर्डर" संभवतः 2014मे रीलीज भ' जायत । उम्मेद अछि जेकि ई फ़िल्म मैथिली सिनेमाक इतिहासमे एकटा 'ऑफ़बीट" फ़िल्मक परम्पराक नींव राखत ! फ़िल्मसं जुड़ल सब व्यक्तिके शुभकामना दैत फ़िल्मक सफ़लताक कामना !
 साईचरण इन्टरटेनमेन्टक बैनरक अधीन बनल मैथिली फ़िल्म " हाफ़ मर्डर" केर निर्माता- निर्देशक छैथ युवा रंगकर्मी श्री रमानाथ झा । कृष्णा मिश्रा, निशा झा, नवीन चौधरी, आरएन झा आदि अभिनित एहि फ़िल्ममें संगीत द' रहल छैथ नामी गायक संगीतकार सुनील पवन ।
 "हाफ़ मर्डर" संभवतः 2014मे रीलीज भ' जायत । उम्मेद अछि जेकि ई फ़िल्म मैथिली सिनेमाक इतिहासमे एकटा 'ऑफ़बीट" फ़िल्मक परम्पराक नींव राखत ! फ़िल्मसं जुड़ल सब व्यक्तिके शुभकामना दैत फ़िल्मक सफ़लताक कामना !
 विगत किछु समयसं मैथिली सिनेमाक विकासक लेल किछु सजग नवतुरिया आगू आबि रहल अछि। हुनका लोकनिमे अपन भाषा, संस्कृति, कला आदिक प्रति अशेष सम्मान आ असीम प्रेम बुझना जायछ। आई प्रत्येक क्षेत्रमे मैथिल युवा वर्ग किछु ने किछु क' रहल छैथ अपन मातॄभाषा आ मात्रृभूमिक लेल । एहने किछु मैथिल युवजन एकटा मैथिली फ़िल्म ल' क' आबि रहल छैथ जकर नाम अछि " प्रेम प्रतिज्ञा" ।
 अपन मिथिला फ़िल्म प्रोडक्शनक बैनरके अधीन बनल " प्रेम प्रतिज्ञा" मिथिलावासी के अपन घर-आंगन, संस्कृति आ दर्शकक मांगक धेयानमें रखैत विशेष चहटगर गीत, मधुर संगीत, हंसी मजाक, एक्शनसं भरपूर फ़िल्म अछि। फ़िल्मक निर्माता छैथ निर्माता- ओम शंकर राज आ दीपक चौधरी । युवा निर्देशक चंदन मिश्रा जी द्वारा निर्देशित एहि फ़िल्मक कथा पटकथा आ गीत लिखने छथि दीपक दीवाना आ अनर्जित शर्मा। सुन्नर संगीत देने छैथ शिव मनमोही। फ़िल्मक गीतके अपन मधुर स्वर देने छैथ विकास झा, देवानन्द झा, साक्षी, राधा पाण्डेय, रंजना झा ।
 लगभग एक सौ बेसी एलबम कए चुकल लहेरियासरायक हरिपट्टीक निवासी दीपक दीवाना मुख्य नायक आ पूजा कौशिक मुख्य नायिका छैथ । नवोदित कलाकार में ओमशंकर राज आ पलक। सह कलाकार छैथ गुज्जर रंगीला, ज्ञानी रावत, हीरा देवी, चंदन राय, संजय भंडारी, आ कोमल मिश्रा ।
 फ़िल्मक कथा ओहन व्यक्ति के सजग क' रहल अछि जे बेटाक मोह में आबि बेटा बेटीमे अन्तर क' बेटी पर घोर अत्याचार, बालिका पर उत्पीड़न करैत छैथ । फ़िल्मक शूटिंग मिथिलाक प्रमुख स्थल पर भेल अछि जाहिमे दरभंगा, मधुबनी सहित मुजफ़्फ़रपुर, वैशाली, राजगीर आदि महत्वपूर्ण स्थानक नाम अछि ।
 फ़िल्मक विषय-वस्तु, गीत संगीत, प्रभावी अभिनय आदिकए देखैत ई फ़िल्म निश्चित रुपेन मिथिलाक दर्शकक बीच अपन लोकप्रियता हासिल करत। फ़िल्मक अपार सफ़लताकए लेल शुभकामना दैत मिथिला सिनेप्रेमीसं आग्रह जे ओ ई फ़िल्म अवश्य देखैथ।
 मैथिलि सिनेमाक इतिहासमे लघु फ़िल्मक अपन महत्व अछि। मैथिलीमे पूर्ण फ़ीचर फ़िल्म, विडियो फ़िल्म के संग संग लघु आ डॉक्यूमेन्टरी फ़िल्मक निर्माण सदति होयत रहल अछि। राष्ट्रीय ओ अन्तर्राष्ट्रीय फ़लक पर मिथिला, मैथिल आ मैथिली सिनेमाक पहिचान बनबैमे लघु आ डॉक्यूमेन्टरी फ़िल्मक योगदान उल्लेख़नीय अछि। बहुप्रशंसित फ़िल्म "रक्त तिलक" , " कमला", "नैना जोगिन", "अफ़वाह"क बाद, मैथिलीक बहुचर्चित फ़िल्म" मुखिया जी" आ " प्राइड ऑफ़ मिथिला"क युवा निर्देशक विकास झा अपन एकटा आओर लघु फ़िल्म " हम बियाह नइ करब" ल' क' आबि रहल छैथ।
 "सेव द चिल्ड्रन"के सहयोगमे रेड क्रॉस सोसाइटी, नेपाल जिला सिरहाके लेल बनल लघु फ़िल्म 'हम बियाह नहिं करब" बाल विवाह पर आधारित अछि । 30 मिनट अवधिक एहि फ़िल्मक पूरा शूटिंग सम्पूर्ण जनकपुर धाममे सम्पन्न भेल। मिथिला नाट्य कला परिषद् (MINAP) के वरिष्ठ कलाकार द्वारा अभिनित एहि फिल्ममे संगीत देने छैथ मल्लिक बंधु सुनील आ प्रवेश जी । फिल्मक निर्माण प्रख्यात गायक ओ संगीतकार सुनील मल्लिक जीक अपन प्रोडक्शन हाउस नवरस प्र लिमिटेड द्वारा कएल गेल अछि।
 निर्देशक विकास झा निर्देशनक अतिरिक्त फिल्मक लेखन आ संपादन कएने छैथ। हुनका संगे उदीयमान युवा निर्देशक अभिनव झा सेहो लेखन आ छायांकन में एहि प्रोजेक्ट पर सक्रियरुपे कार्यरत छलाह । राकेश मंडल , अमीषा दत्त, गंगा कान्त झा, अनीता मंडल, रविंदर झा, रामनारायण ठाकुर, विष्णु कान्त मिश्र. मदन ठाकुर, अनिल झा, प्रमेश झा, ज्योति झा, प्रकाश झा आदि किछु प्रमुख कलाकार छैथ जिनक अभिनय कला आ क्षमता प्रशंसनीय अछि। आशा अछि "हम बियाह नै करब" मैथिली सिनेमाक दशा ओ दिशामे मीलक पाथर साबित होयत ।
 Subscribe to: Posts (Atom)